Nicolas Sarkozy

pisi|Nicolas Sarkozy (2010)
pisi|Nicolas Sarkozy (2008)
Nicolas Sarkozy (, sünninimega Nicolas Paul Stéphane Sárközy de Nagy-Bocsa; sündinud 28. jaanuaril 1955 Pariisis) on Prantsusmaa parempoolne poliitik. Ta oli aastatel 2007–2012 Prantsusmaa president ja ühtlasi Andorra kaasvürst. 

Tänu tugevale karismale ja kõva käe poliitikale võitluses kuritegevusega on ta olnud rahva seas populaarne. Majanduses on ta uusliberalismi toetaja.

 Elukäik 
Nicolas Sarkozy on hariduselt jurist. Ta oli Neuilly-sur-Seine'i linnapea 1983. aastast. 1988 valiti ta Rahvuskogusse. 

Aastatel 1993–1995 oli ta minister Édouard Balladuri valitsuses ning 2. juunist 2005 kuni 26. märtsini 2007 siseminister Jean-Pierre Raffarini valitsuses. 

Ta oli konservatiivse erakonna UMP kandidaat 2007. aasta presidendivalimistel, millest väljus võitjana. Ta võitis valimiste 21.–22. aprillil toimunud esimese vooru 31,18%-ga häältest Ségoléne Royali (25,87%) ees. Nemad kahekesi pääsesid 5.–6. mail toimunud teise vooru, kus Sarkozy kogus 53,06% häältest.

Ta oli 16. maist 2007 kuni 15. maini 2012 Prantsusmaa president ja ühtlasi Andorra kaasvürst. 

Presidendina oli tema üks esimesi otsuseid iseenda palga tõstmine 101 000 eurolt aastas 240 000 eurole.Jon Boyle. Jokes and anger in France over Sarkozy pay rise Reuters, 31. oktoober 2007 (inglise keeles)

2012. presidendivalimistel pääses Sarkozy teise vooru, kus ta vastaskandidaadiks oli François Hollande. Hollande kogus 52% häältest ja Sarkozy 48%.Socialist Francois Hollande wins French presidency BBC News, vaadatud 6. mail 2012

Pärast presidendiametit on ta seisnud silmitsi mitmete õigusprobleemidega: talle on esitatud süüdistusi korruptsioonis, altkäemaksu võtmises, mõjuvõimuga kauplemises ja kampaania rahastamise reeglite rikkumistes."Kohus mõistis Sarkozy süüdi kuritegelikus vandenõus" ERR, 25. september 2025

 Isiklikku 

Sarkozy on isa poolt ungarlane, pärinedes Nagybócsa Sárközy aadlisuguvõsast. Sarkozy ema Andrée Mallah on isa poolt sefaradi juut ja ema poolt prantslane.

Isa ja ema olid omavahel abielus 1950–1959. Isa jättis pere maha ning keeldus oma naist ja poega toetamast, kuigi ta oli asutanud oma reklaamibüroo ja sellega rikkaks saanud. Sarkozy kasvatamisele oli tema gollistist vanaisal suurem mõju kui isal. Vanaisa mõjul kasvatati Sarkozy üles katoliiklasena ja ungari keelt ta ei oska.

Ta on olnud kolm korda abielus ja tal on kolm poega. Aastatel 1982–1996 oli ta abielus Korsikalt pärit Marie-Dominique Culioliga, nende pojad on Pierre (1985) ja Jean (1986). Neuilly-sur-Seine'i linnapeana tutvus Sarkozy endise modelli ja suhtekorraldusjuhi Cécilia Ciganer-Albéniziga. Nad olid abielus aastatel 1996–2007, neil on 1997. aastal sündinud poeg Louis. 

Veebruaris 2008 abiellus ta modell Carla Bruniga. Oktoobris 2011 sündis neil tütar Giulia. See on esimene kord, mil Prantsusmaa ametis olev president on lapse saanud.

Samal aastal kaotas Sarkozy kohtuasja ettevõtte vastu, mis tootis temakujulisi voodoo-nukke. Sarkozy väitis, et tal on õigus kontrollida omaenda kujutise kasutamist.Katrin Bennhold. France enjoys Sarkozy's voodoo doll setback International Herald Tribune, 30. oktoober 2008 (inglise keeles)

Sarkozy on 165 cm pikk. Ajakirjanduse sõnul on tal väikese mehe sündroom ning ta muretsevat oma pikkuse pärast. Carla Bruni kannab tema kõrval tavaliselt madala kontsaga kingi.

Viited

 Välislingid 

Nicolas Sarkozy koduleht
Elulugu Prantsusmaa Siseministeeriumi kodulehel
Sárközy de Nagy-Bocsa suguvõsa vapp
Ahto Lobjakas: vandaal Sarkozy, Postimees, 20. november 2008
Nicolas Sarkozy jonnis istekoha pärast Eesti Ekspress, 19. veebruar 2009
French ex-president Sarkozy stripped of Legion of Honour. France 24, 15. juuni 2025

Kategooria:Prantsusmaa presidendid
Kategooria:Andorra vürstid
Kategooria:Auleegioni suurristi kavalerid
Kategooria:Sündinud 1955